Γνωμοδότηση της Οικονομικής και Κοινωνικής Επιτροπής σχετικά με την «Πρόταση κανονισμού (ΕΚ) του Συμβουλίου για τη θέσπιση καθεστώτος διαχείρισης των αλιευτικών προσπαθειών στη Βαλτική Θάλασσα»

(97/C 133/07)

Στις 10 Ιανουαρίου 1997, σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 6 Φεβρουαρίου 1997 με βάση την έκθεση του εισηγητή κ. Seppo Kallio.

Κατά την 343η σύνοδο ολομέλειας της 26ης και 27ης Φεβρουαρίου 1997 (συνεδρίαση της 26ης Φεβρουαρίου 1997), η Οικονομική και Κοινωνική Επιτροπή υιοθέτησε, με 95 ψήφους υπέρ και 4 αποχές, την ακόλουθη γνωμοδότηση.

1. Πρόταση της Επιτροπής

1.1. Στην πράξη προσχώρησης της Αυστρίας, της Φινλανδίας και της Σουηδίας προβλέπεται το καθεστώς πρόσβασης στα ύδατα που ορίζονται στην εν λόγω πράξη. Το καθεστώς αυτό θα εξακολουθήσει να εφαρμόζεται κατά τη διάρκεια της μεταβατικής περιόδου που λήγει κατά την ημερομηνία έναρξης της εφαρμογής του κοινοτικού καθεστώτος έκδοσης ειδικών αδειών αλιείας και το αργότερο έως την 31η Δεκεμβρίου του 2002.

1.2. Στόχος είναι η εφαρμογή του καθεστώτος διαχείρισης αλιευτικών προσπαθειών στις ζώνες της Βαλτικής Θάλασσας που υπάγονται στην κυριαρχία ή την δικαιοδοσία των κρατών μελών μέχρι το 1998, οπότε λήγει και η μεταβατική περίοδος.

1.3. Το εν λόγω καθεστώς διαχείρισης των αλιευτικών προσπαθειών προβλέπει τον εκ των υστέρων έλεγχο από τα κράτη μέλη των αλιευτικών προσπαθειών που πραγματοποίησαν τα κοινοτικά σκάφη στη Βαλτική. Ο έλεγχος αυτός θα πρέπει να πραγματοποιηθεί με την έκδοση ειδικών αδειών αλιείας από τα κράτη μέλη. Με την ειδική άδεια αλιείας επιτρέπεται η πρόσβαση στα εν λόγω ύδατα και καθίσταται δυνατή η ρύθμιση των αλιευτικών προσπαθειών καθώς και η συλλογή στοιχείων για τις αλιευτικές προσπάθειες των κοινοτικών σκαφών.

1.4. Το Συμβούλιο θα πρέπει επίσης να καθορίσει το ανώτατο όριο αλιευμάτων για τα διάφορα είδη και να χορηγήσει ποσοστώσεις σύμφωνα με το άρθρο 8, παράγραφος 4, του κανονισμού του Συμβουλίου (ΕΟΚ) αριθ. 3760/92 της 20ής Δεκεμβρίου 1992 για τη θέσπιση κοινοτικού καθεστώτος στον τομέα της αλιείας και της υδατοκαλλιέργειας. Το Συμβούλιο πρέπει να ορίσει νέα επίπεδα αλιευτικών προσπαθειών σύμφωνα με τη διαδικασία που προβλέπει ο εν λόγω κανονισμός.

2. Γενικές παρατηρήσεις

2.1. Η κατάσταση των αλιευτικών αποθεμάτων στη Βαλτική είναι ικανοποιητική. Τόσο τα κράτη μέλη όσο και οι άλλες χώρες της Βαλτικής έχουν μεγάλη αλιευτική ικανότητα στην περιοχή.

2.2. Εφαρμόζονται κοινοί κανόνες για την άσκηση των αλιευτικών δραστηριοτήτων στη Βαλτική από το 1974 υπό την αιγίδα της Διεθνούς Επιτροπής για την Αλιεία στη Βαλτική και θα πρέπει να υπάρξει κοινή προσέγγιση κατά την ανάπτυξη των αλιευτικών δραστηριοτήτων στη Βαλτική.

2.3. Η ΟΚΕ επισημαίνει ότι η πρόταση της Επιτροπής βασίζεται στην αρχή του κοινοτικού καθεστώτος ειδικών αδειών αλιείας.

2.4. Κατά τη γνώμη της ΟΚΕ η Επιτροπή πρέπει να μεριμνήσει ούτως ώστε το καθεστώς ειδικών αδειών να μην οδηγήσει σε πλεόνασμα αλιευμάτων των προτεινόμενων ειδών στη Βαλτική και στους παρακείμενους κόλπους της. Επίσης η Επιτροπή θα πρέπει να καθοδηγήσει και να συμβουλέψει τα κράτη μέλη για την εφαρμογή του καθεστώτος ειδικών αδειών καθώς και για τη συλλογή στοιχείων.

2.5. Η ΟΚΕ θεωρεί ότι στην απόφαση του Συμβουλίου για τα νέα επίπεδα των αλιευτικών προσπαθειών θα πρέπει να ληφθούν υπόψη οι αρχές της Σύμβασης των Ηνωμένων Εθνών για το Δίκαιο της Θαλάσσης καθώς και τα επιστημονικά στοιχεία όσον αφορά την ανάγκη ρύθμισης των αποθεμάτων αλιευμάτων στη Βαλτική.

2.6. Η Επιτροπή πρέπει να προωθήσει την έρευνα όσον αφορά την εκτίμηση των αλιευμάτων στα διάφορα επίπεδα των αλιευτικών προσπαθειών για τα διάφορα είδη ιχθύων σε συνεργασία με την Διεθνή Επιτροπή για την Αλιεία στη Βαλτική και τη Διεθνή Επιτροπή Εξερεύνησης των Θαλασσών (ICES).

3. Ειδικές παρατηρήσεις

3.1. Κατά την άποψη της ΟΚΕ η Επιτροπή πρέπει να συνεργαστεί με τη Διεθνή Επιτροπή για την Αλιεία στη Βαλτική και τη Διεθνή Επιτροπή Εξερεύνησης των Θαλασσών (ICES), ούτως ώστε όλα τα κράτη που ασκούν αλιευτική δραστηριότητα στη Βαλτική να εφαρμόσουν ταυτόχρονα και το ταχύτερο δυνατό το καθεστώς των ειδικών αδειών αλιείας.

3.2. Η ΟΚΕ προτείνει να τροποποιηθεί ως εξής το άρθρο 5:

«... σύμφωνα με τη διαδικασία που προβλέπεται στο άρθρο 8 παράγραφος 4 του κανονισμού (ΕΟΚ) αριθ. 3760/92 ...»

3.3. Η ΟΚΕ υπενθυμίζει ότι όλα τα σκάφη που ασκούν αλιευτική δραστηριότητα στη Θάλασσα της Βαλτικής πρέπει να υιοθετήσουν ταυτόχρονα τα νέα επίπεδα των αλιευτικών προσπαθειών που προβλέπονται στο άρθρο 5 της πρότασης της Επιτροπής.

3.4. Η ΟΚΕ συμφωνεί με την πρόταση ότι ο κανονισμός πρέπει να ισχύει για τα σκάφη άνω των 15 μέτρων μεταξύ καθέτων.

Βρυξέλλες, 26 Φεβρουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS